วันนี้ขอนำเสนอร้าน บัวศรีนครินทร์ ซึ่งเปิดตัวมาแล้วกว่า 29 ปี ร้านนี้อยู่ซอยทางเข้า Paradise Park ศรีนครินทร์ (หรือซอย ศรีนครินทร์ 55) ถ้าวิ่งมาจาก Seacon Sqaure ตรงมาเรื่อยก็จะเห็นป้ายร้านบัวสีม่วงและ Paradise Park ก็เลี้ยวซ้ายเข้าไปได้เลยค่ะ เข้าซอยแล้วให้เลี้ยวซ้ายแยกแรก จากนั้นตรงไปจนเกือบสุดก็อยู่ในบริเวณจอดรถของทางร้านแล้วสามารถหาที่จอดรถได้เลย ถ้าไม่มีที่จอดก็เลี้ยวขวามุ่งสู่ตัวร้านซึ่งซอยนี้ก็จอดได้ตลอดแนวเช่นเดียวกันค่ะ

ร้านบัวอยู่ติดกับร้าน Ducky Suki ซึ่งเป็นของเจ้าของเดียวกัน (คนไปทานเยอะทีเดียว) และภายในตัวร้านของสองร้านนี้สามารถเชื่อมต่อกันได้ นอกจากนี้ยังสามารถสั่งอาหารของอีกร้านข้ามมาทานในร้านที่เรานั่งได้ด้วย

ภายในร้านบัวตกแต่งได้สวยงาม และให้ความรู้สึกสบายๆ พนักงานแบ่งเป็นพนักงานต้อนรับและพนักงานเสิร์ฟอย่างชัดเจน อีกทั้งมีจำนวนมากสามารถดูแลแขกได้อย่างทั่วถึง ไปกี่ครั้งก็ไม่เคยเจอปัญหาด้านบริการเลย

แต่ก่อนทางร้านให้บริการอาหารหลากหลายทั้งไทย จีน ญี่ปุ่น ซีฟู้ด แต่ตั้งแต่มีการย้ายสถานที่ร้านก็ไม่มีอาหารญี่ปุ่นแล้วค่ะ ซึ่งก็ไม่มีปัญหาเพราะคิดว่าคนส่วนใหญ่ที่มาทานที่นี่ไม่ได้เน้นอาหารญี่ปุ่นกันอยู่แล้วเน๊อะ รสชาติอาหารก็คงเส้นคงวามาตลอด (ไม่นับตอนที่ผู้ถือหุ้นของทางร้านแยกกัน ต่างคนต่างย้ายสถานที่เปิดร้านของตัวเอง แล้วเกิดการดึงพ่อครัวไปมา ทำให้ช่วงแยกกันใหม่ๆ ไม่มีร้านไหนทำอาหารออกมาได้ดีเหมือนเดิม ช่วงนั้นก็สลับกินทั้ง 2 ร้านซึ่งจริงๆตั้งอยู่ในซอยเดิม จนกินไปกินมาร้านบัวสามารถทำอาหารให้กลับมาเหมือนเดิมได้ค่ะ)

อาหารที่สั่งเป็นประจำที่อยากแนะนำเพื่อนๆมีหลายอย่างมากค่ะ
- ไก่ห่อใบเตย (จานใหญ่ 10 ชิ้น 300 บาท/ จานเล็ก 5 ชิ้น 150 บาท) : ส่วนตัวแล้วไก่ห่อใบเตยร้านนี้อร่อยที่สุดเท่าที่กินมาเลยค่ะ ทอดแล้วมีหนังด้านนอกบางส่วนที่กรอบแต่ยังคงไว้ซึ่งความหอมของเครื่องหมักและความนุ่ม ชุ่มฉ่ำของตัวเนื้อไก่ ปกติมากับที่บ้าน ก็สั่งจานใหญ่ 2 จานเป็นประจำค่ะ
- ปลาเก๋ากะทะร้อนแบบกวางตุ้ง (400 บาท) รายการนี้มาจากครัวอาหารจีน เสิร์ฟพร้อมกับผักดอง เนื้อปลาเก๋าอวบๆที่ผัดมากพร้อมกับ ต้นหอม รากผักชี กระเทียม พริกไทย รสชาติเข้มข้นทานกับข้าวอร่อยเวอร์ค่ะ อยากเน้นว่าต้องสั่งแบบกวางตุ้งเท่านั้นนะคะไม่งั้นจะได้มาอีกแบบซึ่งอร่อยน้อยกว่า
- ปลาช่อนแป๊ะซ๊ะน้ำบ๊วย (450 บาท) ราคาแอบดูแพงแต่เมื่อเทียบกับขนาดปลาช่อนที่ได้ (เนื้อขาวอวบ ตัวใหญ่มากก) บวกกับซุปที่ทั้งแซบ ทั้งกลมกล่อม ก็อดใจไม่ได้ต้องสั่งทุกครั้งเลยค่ะ
- ยำปลาดุกฟู เป็นเมนูโปรดตั้งแต่เด็ก เมนูอร่อยลงตัว โดยเฉพาะน้ำยำค่ะ ถึงผักจะเยอะไปหน่อย แต่ก็ต้องจัดมาทุกครั้ง บางทีเบิ้ล 2 จาน แหะๆ
- คอหมูย่าง เค้าคัดคอหมูเป็นอย่างดีค่ะ ชิ้นใหญ่อวบ ไม่ติดมันย่อง แต่ก็มีความชุ่มฉ่ำเนื้อไม่แห้งเมื่อย่างแล้ว กินกับน้ำจิ้มแจ่ว หรือน้ำจิ้มซีฟู้ดอร่อยมากค่ะ

นอกจากที่พิมพ์ไว้ด้านบนก็มีอีกหลายอย่างที่อร่อย เช่น แกงเขียวหวานเนื้อ/ลูกชิ้นปลากราย ปลาดุกกรอบผัดพริกเหลือง กระเบื้องทะเล ที่อยากเน้นคือน้ำจิ้มซีฟู้ดของบัวนี่เด็ดมากกก ปกติกินคนเดียว 2-3 ถ้วย (นี่จิ้มหรือซด?!?)

เมื่อเทียบคุณภาพและรสชาติอาหารกับราคาแล้วคิดว่าคุ้มค่าสุดๆค่ะ เนื่องจากทางร้านปรับราคาอาหารนานๆทีตามเงินเฟ้อและสภาพเศรษฐกิจ และที่สำคัญทางร้านยังไม่คิด VAT และ Service Charge เพิ่มทั้งทีบริการดีมากๆอีกด้วย ยกให้เป็นร้านในดวงใจตลอดการเลยค่า